# Rosa M. Delor i Muns

Rosa M. Delor i Muns (Barcelona, 22 de novembre de 1943), és una assagista i crítica literària catalana, especialitzada en literatura catalana contemporània.
Doctora en filologia catalana per la Universitat de Barcelona, en la seva tesi (Per una hermenèutica de l'obra de Salvador Espriu. (1929-1948)) fa un assaig de reconstrucció de la biografia de l'Espriu dels anys foscos a través de la lectura hermenèutica dels propis textos d'aquest, entesos com a instància dialèctica entre el jo narrador i la seva circumstància: el país, la cultura, la política, la dimensió ètica i metafísica de l'home. Hi defensa que la influència de la generació del 98 (Unamuno i Valle Inclán) així com la del 1914 (Miró, Ortega) ajuden a confegir l'etopeia d'un Espriu primordialment narrador, més tard abocat al teatre i a la poesia, en uns anys conflictius que marcaran per sempre més la seva literatura. Durant tota la seva trajectòria professional ha aprofundit de forma intensa i extensa en l'estudi de Salvador Espriu i de la seva obra, esdevenint-ne una preeminent especialista. Ha estat la directora de l'edició de les "Obres Completes - Edició Crítica" de Salvador Espriu, en 18 volums i dos volums annexes.
Ha conreat l'estudi de la càbala, tant en relació amb l'obra d'Espriu, a qui considera un cabalista, com també en l'obra de Miguel de Unamuno, posant de manifest l'estructura cabalística amb la qual aquest va bastir la seva obra El Cristo de Velázquez i, al seu torn, la influència unamuniana en l'obra del poeta mallorquí Joan Alcover, en especial pel que fa a la presència de la cabalística en els Poemes bíblics d'aquest darrer.
Rosa M. Delor apareix en el film de José Luis Guerín La academia de las musas (2015), on s'interpreta ella mateixa.

## Obra

* 1989 Salvador Espriu, o "El cercle obsessiu de les coses". Barcelona: Publicacions de l'Abadia de Montserrat, 1989 (Biblioteca Serra d'Or, 89). ISBN 9788478260423.
* 1993 Salvador Espriu, els anys d'aprenentatge (1929-1943). Barcelona: Edicions 62, 1993 (Estudis i documents, 47). ISBN 9788429736809.
* 1993 La mort com a intercanvi simbòlic: Bartomeu Rosselló-Pòrcel i Salvador Espriu : diàleg intertextual (1934-1984). Barcelona: Publicacions de l'Abadia de Montserrat, 1993 (Biblioteca Serra d'Or, 127). ISBN 9788478264728.
* 2014 Càbala i Espriu. Una poètica de la llum. Clipmèdia, 2014. ISBN 9788493957247.
* 2017 El secret de Joan Alcover: poemes bíblics i la Càbala Lul·liana. Barcelona: Publicacions de l'Abadia de Montserrat, 2017, p. 224 (Biblioteca Miquel dels Sants Oliver, 50). ISBN 9788498839227.

## Referències

* ↑ «Rosa Maria Delor - La dona que va deixar de dir-se Maria». Memoro - El banc de la memòria. [Consulta: 13 abril 2020].
* ↑ DSA [Abrams, D. Sam] «Rosa M. Delor i Muns». Diccionari de la literatura catalana. enciclopèdia.cat [Consulta: 13 abril 2020].
* ↑ Delor Muns, Rosa Maria. «Per una hermeneutica de l'obra de Salvador Espriu. (1929-1948)». Dialnet - Tesis. [Consulta: 13 abril 2020].
* ↑ Mas i Vives, Joan. «Una nova interpretació de l'obra de Bartomeu Rosselló-Pòrcel». A: Domini fosc (assaigs sobre poesia). Barcelona: Publicacions de l'Abadia de Montserrat, 2003, pàg. 77 (Biblioteca Miquel dels Sants Oliver, 20). ISBN 9788484155250 [Consulta: 13 abril 2020]. «R. M. Delor és una coneguda especialista en Salvador Espriu»
* ↑ «Rosa Delor». II Simposi Internacional Salvador Espriu. Universitat Autònoma de Barcelona. Arxivat de l'original el 2017-04-28. [Consulta: 14 abril 2020]. «Rosa Delor és l'estudiosa més persistent i fructífera de l'obra de Salvador Espriu. La seva trajectòria intel·lectual és indestriable del poeta de Sinera.»
* ↑ «Publicacions». Ajuntament d'Arenys de Mar, 03-11-2005. [Consulta: 16 abril 2020].
* ↑ Delor i Muns, Rosa M. «La influència d'Unamuno sobre els Poemes bíblics de Joan Alcover». A: Fernando Sánchez Miret; Adolf Piquer; Álex Martin Escribà. Actes del Setzè Col·loqui Internacional de Llengua i Literatura Catalanes - Salamanca 2012. Volum III. Barcelona: Publicacions de l'Abadia de Montserrat, 2015. ISBN 9788498837575.
* ↑ Rollan Font, Marta «La Academia de las Musas. Un art que sembra dubtes». Núvol - El digital de la cultura, 26-11-2015 [Consulta: 15 abril 2020].